b"\n_START_ARTICLE_\nGran Mesquita d'Alep\n_START_SECTION_\nHist\xc3\xb2ria\n_START_PARAGRAPH_\nVa ser erigida pel califa omeia al-Walid I entre els anys 710 i 715 sobre les restes d'un temple rom\xc3\xa0 i d'una esgl\xc3\xa9sia bizantina constru\xc3\xafda per santa Elena, la mare de Constant\xc3\xad el Gran. El 1169 un incendi va destruir completament la mesquita. Va ser reconstru\xc3\xafda per Nur-ad-Din Mahmud, que li va incorporar un minaret de 45 m d'al\xc3\xa7ada._NEWLINE_Saquejada durant la invasi\xc3\xb3 dels mongols el 1260, diversos incendis i terratr\xc3\xa8mols posteriors van danyar fortament l'edifici. Des de la seva renovaci\xc3\xb3 i rehabilitaci\xc3\xb3 el 2005, la mesquita va lluir novament en tota la seva esplendor fins al 2013._NEWLINE_El 24 d'abril del 2013, afectat pels combats propers, el minaret es va ensorrar, i tant els rebels com les forces del govern es van culpar m\xc3\xbatuament del desastre.\n_START_SECTION_\nConfiguraci\xc3\xb3\n_START_PARAGRAPH_\nLa mesquita est\xc3\xa0 conformada, com la gran mesquita de Damasc, per una espaiosa sala d'oracions amb arcades, dues ales laterals i un gran pati interior de marbre blanc i negre amb dues fonts d'ablucions. A la sala d'oracions es troba el santuari del profeta Zacaries, venerat igualment per cristians i musulmans, on est\xc3\xa0 constatat que descansen les seves restes, que sorprenentment no van ser destru\xc3\xafdes pels incendis._NEWLINE_A la vora del costat occidental de la mesquita es troba la madrassa al-Hal\xc2\xb7lawiyya; l'escola alcor\xc3\xa0nica va ser aixecada per Nur-ad-Din Mahmud el 1150 sobre les restes de l'esgl\xc3\xa9sia bizantina de Santa Elena. Enfront del costat oriental de la mesquita hi ha el Suq as-Sagha ('soc de l'Or') i el Khan as-Sabun ('caravanserrall del Sab\xc3\xb3')."